HOST NET d.o.o

Kamniška ulica 47

SI-1000 Ljubljana

info@hostnet.si

**hostnet.si**

**Ministrstvo za javno upravo**

**Tržaška 21**

**1000 Ljubljana**

**gp.mju@gov.si**

Ljubljana, dne 30.10.2020

**ZADEVA: Pripombe na osnutek Zakona o elektronskih komunikacijah**

**Zveza: Objava na spletni strani e-uprava, EVA 2019-3130-0004**

**Spoštvani,**

**družba Host net d.o.o. (v nadaljevanju: Host net) v roku posreduje pripombe na objavljeni osnutek predloga Zakona o elektronskih komunikacijah (ZEKom-2) objavljen na spletni strani e-demokracija, predlagatelja Ministrstva za javno upravo.**

**Po pregledu osnutka predloga Zakona o elektronskih komunikacijah (v nadaljevanju: ZEKom-2) ugotavljamo, da gre za kompleksen zbir določb veljavnega Zakona o elektronskih komunikacijah, prepisa določb Direktive 2018/1972/EU in določenih nacionalno specifičnih določb, ki bodo bistveno vplivale na poslovanje operaterjev elektronskih komunikacijakih omrežij in storitev v naslednjem desetletju.**

**V osnutku ZEKom-2 pogrešamo jasnejše določbe, ki bi pomagale k hitrejši in stroškovno učinkoviti implementaciji visokozmogljivih širokopasovnih omrežij in 5G omrežij. Verjetno je navedeno tudi posledica dejstva, da Slovenija trenutno nima jasne nacionalne strategije glede prihodnjega razvoja elektronskih komunikacijskih omrežij in storitev ter s tem načrta vzpostavitve osnovnega gradnika digitalizacije države, družbe in gospodarstva. Vse navedeno bo posledično imelo precejšen negativen vpliv na regulatorno in investicijsko predvidljivost operaterjev elektronskih komunikacijskih omrežij.**

**Ker je Host net operater specializiran za postavitev in upravljanje brezžičnih (mobilnih) omrežij znotraj stavb se v svojih pripombah osredotočamo predvsem na ta segment predloga zakona. V nadaljevanju podajamo predloge in pripombe temelječe na dosedanjih izkušnjah pri postavitvi brezžičnih mobilnih omrežij znotraj stavb, ki bi po našem mnenju lahko prispevale k enostavnejši in preglednejši postavitvi tega dela mobilnih omrežij ter večji preglednosti in dostopnosti storitev za končne uporabnike.**

HOST NET, telekomunikacije, d.o.o., Ljubljana | IBAN: SI56 0310 0100 3344 044 pri SKB d.d. | SWIFT: SKBASI2X | ID za DDV SI55216587

Matična št: 8148503000 | Podjetje je registrirano pri Okrožnem sodišču v Ljubljani, Srg 2018/6899 | Ustanovni kapital: 7.500,00 EUR

**I. SPLOŠNO**

**Dosegljivost mobilnega signala znotraj stavb je že trenutno pričakovanje končnih uporabnikov, saj se večina mobilnega prometa ustvari prav v stavbah. Z uvajanjem naslednjih generacij mobilnih omrežij se predvideva segmentacija in sicer na:**

1. **uporabo masovnih M2M/IoT naprav (massive IoT) za katere bo potrebno zagotoviti mobilno pokritost v vseh delih stavb. Predvidoma na frekvenčnem področju pod 1GHz.**
2. **zmogljivejši mobilni internetni dostop (enhanced mobile broadband) za katerega je predvidena uporaba širših frekvenčnih pasov na C bandu (3.5 GHz) oziroma mmW na frekvenčnih pasovih nad 26 GHz. Za navedena frekvenčna področja je znano, da ne bodo zagotavljala ustrezne pokritosti v notranjosti objektov.**
3. **kritične komunikacije (mission critical communications), ki zahtevajo visoko varnost, izredno zanesljive komunikacijske pogoje ter izjemno kratke zakasnitve v komunikaciji. Del navedenih kritičnih komunikacij se bo vsekakor izvajal tudi v notranjosti zgradb.**

**Za zagotavljanje nemotenega delovanje vseh segmentov komunikacij mobilnih omrežij naslednjih generacij (5G in naprej) bo potrebno zagotoviti zakonsko podlago za implementacijo ustreznih tehničnih rešitev, ki so bile v preteklosti prezrte čeprav zanje na trgu že obstajajo dejanske potrebe.**

**Vse objekte lahko delimo v tri skupine glede na namembnost in sicer na rezidenčne objekte, javne zgradbe ter industrijske objekte. Ustrezen signal mobilnih omrežij bo zato potrebno zagotoviti tudi v skupnih prostorih javnih in rezidenčnih objektov, kjer se bodo nahajali senzorji, kamere, števci in ostale naprave, ki bodo za svoje delovanje in zagotavljanje storitev potrebovale neprekinjen brezžični (mobilni) signal. Za industrijske objekte se predvideva implementacija lokalnih privatnih omrežij, ki bodo omogočala visoko prometno prepustnost ter izredno nizke zakasnitve v komunikaciji. Z namenom omogočiti čim bolj enostavno in učinkovito opremljenost z brezžičnimi (mobilnimi) omrežji znotraj stavb je potrebno v ZEKom-2 predviditi enako obravnavo tako žičnih kot brezžičnih omrežij. Direktiva 2014/16/EU, ki je bila implementirana v obstoječem Zakonu o elektronskih komunikacijah je izrazito preferirala gradnjo fiksnih omrežij znotraj stavb in zato je potrebno v novem zakonu to anomalijo odpraviti. Pomemben element na katerega je potrebno opozoriti v smislu (ne)učinkovitega in časovno izredno potratnega postopka pridobitve vseh potrebnih soglasij oziroma služnosti je rigiden in nejasen Stanovanjski zakon in v določenem delu tudi Gradbeni zakon. Z namenom doseganja zgoraj navedenega cilja je zato nujno prilagoditi tudi ta del zakonodaje tehnološkemu razvoju.**

**II. PREDLOGI DOPOLNITEV POSAMEZNIH ČLENOV**

**3. člen (pomen izrazov)**

**54. točka**

**Predlagamo, da se 54. točka dopolni tako, da se na koncu doda besdilo:**

**»*in antenskim sistemom v skupnih delih stavbe*.«**

**74. točka**

**Predlagamo, da se 74. točka dopolni tako, da se na koncu doda besedilo:**

**»*in antenskim sistemom v skupnih delih stavbe.«***

**Obrazložitev:**

**Dopolnitev je potrebna v kolikor naj se znotraj stavbe zagotovi tudi dosegljivost brezžičnih (mobilnih) omrežij. Gre izključno za pasivno komunikacijsko infrastrukturo in stavbno fizično infrastrukturo (inštalacije), ki se nahaja v skupnih delih stavbe.**

**9. člen (prostorsko načrtovanje, gradnja in vzdrževanje)**

**(6) odstavek**

**Predlagamo, da se prvi stavek (6) šestega odstavka dopolnilni tako, da se glasi:**

**»*Pri gradnji novih večstanovanjskih in nestanovanjskih stavb mora biti projektirana in zgrajena stavbna fizična infrastruktura do omrežnih priključnih točk in antenskega sistema v skupnih delih stavbe ter v njej pasivna komunikacijska infrastruktura v skupnih delih stavbe, ki je primerna za doseganje visokih hitrosti*.«**

**Obrazložitev:**

**Za postavitev brezžičnih (mobilnih) omrežij, ki bodo omogočala delovanje naprav in samovozečih prevoznih sredstev znotraj stavb je potrebno poleg stavbne fizične infrastrukture za fiksna omrežja že v fazi gradnje predvideti stavbno fizično infastrukturo za brezžična (mobilna) omrežja. Vsa naknadna dela za postavitev teh omrežij zahtevajo pridobivanje soglasij in so tudi fizično bistveno zahtevnejša za izvedbo kakor v sami fazi gradnje nove stavbe.**

**112. člen (varnost omrežij in sistemov)**

**(2) odstavek**

**Predlagamo, da se (2) odstavek spremeni na način, da se briše zadnji stavek oziroma, da se ga nadomesti z določbo, ki bo operaterjem omogočala investicijsko predvidljivo okolje.**

**Obrazložitev:**

**Glede na dejstvo, da gre za nacionalno specifično določbo, ki bo bistveno vplivala na postopke izbire dobaviteljev ter posledično izbor in cene opreme, je potrebno določila 112. člena, ki so dodana v primerjavi z obstoječim Zakonom o elektronskih komunikacijah tehtno razmisliti in oceniti vse prednosti in slabostipredlagane rešitve, tako iz vidika varnosti kakor iz vidika storitev za končne uporabnike. Vsako omejevanje praviloma posledično pomeni zmanjšanje izbire, manjša izbira pa višje cene.**

**134. člen (skupna uporaba stavbne fizične infrastrukture)**

**(1) odstavek**

**Predlagamo, da se (1) prvi odstavek dopolni tako, da se na koncu stavka doda besedilo: »*brez pridobivanja soglasij solastnikov stavbe. Pri tem se mora operater pri namestitvi pasivne komunikacijske infrastrukture kot so napeljave, kabli, anatenski sistem in pripadajoče zmogjivosti v stavbah v največji možno meri izogibati posegom v samo stavbo. Tako nadgrajena omrežja morajo omogočati skupno uporabo najmanj trem operaterjem.*«**

**Obrazložitev:**

**Ker je upoštevaje veljavno stanovanjsko zakonodajo pridobivanje soglasij za kakršenkoli poseg v stavbi za namene postavitve ali nadgradnje širokopasovnih omrežij izredno težavno in časovno zamudno je potrebno postopek poenostaviti. V kolikor v stavbi že obstaja stavbna fizična infrastruktura, ki jo je mogoče pouporabiti in nadgraditi tudi za brezžična (mobilna) omrežja, je to potrebno izvesti brez pridobivanja dodatnih soglasij solastnikov stavbe, ki so za postavitev le-te že podali predhodno soglasje. Vsekakor pa mora operater, ki bo to nadgradnjo izvajal to izvršiti z minimalnimi posegi na stavbi (gre za skupne dele stavb). V izogib večkratnim nadgradnjam in širitvam omrežij znotraj stavb naj operater, ki nadgradnjo izvede, svoje omorežje znotraj stavbe načrtuje na način, da bo omogočil dostop še najmanj dvema drugima operaterjema, ki bosta lahko nudila storitve znotraj stavbe.**

**S spoštovanjem, mag. Vesna Prodnik direktorica**